ግንቦት 20 የህዝቦችን የዘመናት ጥያቄ መልሷል-ፌዴሬሽን ምክር ቤት
የምክር ቤቱ አፈ ጉባዔ አቶ ያለው አባተ ከዋልታ ኢንፎርሜሽን ማዕከል ጋር ባደረጉት ቃለ ምልልስ እንደተናገሩት ግንቦት 20 ታፍኖ የቆየውን የህዝቦችን የማንነት ጥያቄ በህገ መንግስት ምላሽ እንዲያገኝ አስችሏል፡፡ዜጎች የሃይማኖት፣የቋንቋና የአመለካከት ልዩነት ሳይገድባቸው በአገራቸው በነፃነት የሚንቀሳቀሱበት ሥርዓት የተዘረጋው በግንቦት 20 ድል መሆኑን ነው አፈ ጉባዔው የጠቆሙት፡፡ ለዘመናት በህዝቦች መካከል የጥላቻና የመከፋፈያ ድልድይ ሆኖ የቆየው ልዩነት በፌዴራሊዝም ሥርዓት ውበት መሆኑ ተረጋግጧል ይላሉ አቶ ያለው፡፡አፈ ጉባዔው እንዳሉት ኢትዮጵያውያን በራሳቸው ሙሉ ፍቃድ ህገ መንግስትን አፅድቀው ዲሞክራሲያዊ ሥርዓትን ለመገንባት የመቻላቸው መሰረት ግንቦት 20 ነው፡፡ መሪዎችን በዲሞክራሲያዊ ምርጫ ወደ ሥልጣን የማምጣት ሥርዓት ተዘርግቷል፡፡ የህግ የበላይነት የተከበረባት ኢትዮጵያን ዕውን ለማድረግም ተችሏል፡፡ ህዝቦች በብዝኃነት ውስጥ አንድነትን በማጠናከር ለልማት ታጥቀው የሚነሱበት ዕድል ተፈጥሯል፡፡በድል ማግስት የፀደቀው የኢፌዲሪ ህገ መንግስት የሁሉንም ዜጎች ዕኩልነት በማረጋገጥ የልማቱ ፍትሃዊ ተጠቃሚ እንዲሆኑ አድርጓል ይላሉ፡፡ ሁሉም ብሔሮች፣ብሔረሰቦችና ህዝቦች ማንነታቸውንና ባህላቸውን ለማዳበርና ለማስተዋወቅ የሚችሉበት ሁኔታም ተመቻቷል፡፡ በየዓመቱ ህዳር 29 ቀን የሚከበረው የኢትዮጵያ ብሔሮች፣ብሔረሰቦችና ህዝቦች ቀንም የዚህ ዋናው ማሳያ እንደሆነ አፈ ጉባዔው አስታውሰዋል፡፡ባለፉት 25 ዓመታት የዜጎችን ሁለንተናዊ ተጠቃሚነት ለማረጋገጥ የሚያስችሉ የተለያዩ ተግባራት መከናወናቸውን አቶ ያለው ያስረዳሉ፡፡ በዚህ ሂደትም ኢትዮጵያውያን በአንድነት መንፈስ ለልማቱ ዕውን መሆን በንቃት እየተሳተፉ ነው፡፡ በታላቁ የኢትዮጵያ ህዳሴ ግድብ ፕሮጀክት ይህ እውነታ በተግባር ታይቷል፡፡ዜጎች በህገ መንግስቱ የተቀመጠላቸውን መብትና ግዴታ አውቀው እንዲንቀሳቀሱ ህገ መንግስታዊ አስተምህሮ ተጠናክሮ መቀጠሉን አፈ ጉባዔው ተናግረዋል፡፡ በተለያዩ ጊዜያት የሚቀርቡ የማንነትና ህገ መንግስታዊ ትርጓሜ የሚሹ ጥያቄዎች በአግባቡ ምላሽ እንዲያገኙ መደረጉን አስረድተዋል፡፡ ለዚህም ምክር ቤቱ ተገቢውን ትኩረት ሰጥቶ እየሰራ ነው ብለዋል፡፡